АҞӘА, абҵара 29– Sputnik. Апоезиа ахәылԥаз "Аԥсуа литература ашедеврқәа" раԥхьаӡа акәны имҩаԥысуеит Самсон Ҷанба ихьӡ зху Аԥсуа драматә театр аҿы абҵара 29 рзы ҳәа радио Sputnik иазеиҭалҳәеит ауаажәларра рымадаразы адиректор ихаҭыԥуаҩ Шьарида Ҭыжәԥҳа.
Аԥсуа драматә театр аҿы имҩаԥысраны иҟоу апоезиа ахәылԥаз аҿы ирыԥхьоит Баграт Шьынқәба, Михаил Лакрба, Саида Делԥҳа, Таиф Аџьба, Мушьни Лашәриа рырҿиамҭақәа.
"Ажәеинраалақәа ирыԥхьоит актиорцәа Виолетта Маанԥҳа, Ира Коӷониаԥҳа, Кесоу Ҳагба, Гена Ҳагба, иара убасгьы актиорцәа ҿарацәа. Ҳара иаҳҭахуп апроект аҿар алахәхарц. Аҭааҩцәа абри ахәылԥаз аҟны ирбар рылшоит авидеороликқәа. Ааԥхьара шәаҳҭоит ахәылԥаз ахь", - лҳәеит лара.
Ҭыжәԥҳа лажәақәа рыла актиорцәа ҭакԥхықәрала апроект иазнеиит. Иалыркааит ажәеинраалақәа.
Апоезиа ахәылԥаз "Аԥсуа литература ашедеврқәа" раԥхьаӡа акәны имҩаԥысуеит Самсон Ҷанба ихьӡ зху Аԥсуа драматә театр аҿы. Ахәылԥаз азырхоуп аԥсуа литература хырыҩ азҭо аҿар радыԥхьалара.